༡༤གཏེར་ཆོས་འདི་ཐོན་པའི་རྗེས་སུ་ཡར་ལུང་གི་ཡུལ་མིང་དེ་ཡར་ཀླུངས་ཞེས་པར་འགྱུར་བ་བྱུང་ཡོད་དམ་ཞེ་ན།སྤྱི་ལོའི་དུས་རབས་བཅོ་ལྔ་པའི་ནང་བརྩམས་པའི་ཡར་ལུང་ཆོས་འབྱུང་རང་ལ་དཔྱད་ཞིབ་ཞུས་པར་གཉའ་ཁྲི་བཙན་པོ་བྱོན་ཚུལ་སྐོར་ལ་དེ་ཡང་བོད་ཀྱི་ཡིག་ཚང་ལས་འདི་ལྟར་སྣང་སྟེ།དང་པོ་ལྷ་རི་གྱང་མཐོའི་རྩེ་ལ་བྱོན་ཏེ་གཟིགས་པས།གངས་ཡར་ལྷ་ཤམ་པོ་མཐོ་བ་དང༌།ཡུལ་ཡར་ལུང་རྣམ་བཞི་དང་བཅས་པ་བཟང་བར་མཐོང་ནས།ལྷ་རི་རོལ་པོའི་རྩེ་ལ་གཤེགས་ཞེས་དང༌།ཡང་སྤུ་ལྡེ་གུང་རྒྱལ་གྱི་སྐོར་འཆད་པའི་སྐབས་སུའང་དེ་ནས་ཡར་ལུངས་སུ་གདན་དྲངས་ཞེས་འཁོད་པ་དང༌།ཡང་དེ་དང་དུས་མཉམ་པའི་སྟག་ཚང་པ་དཔལ་འབྱོར་བཟང་པོས་མཛད་པའི་རྒྱ་བོད་ཡིག་ཚང་གི་ནང་དུའང༌།གཉའ་ཁྲིའི་སྐབས་སུ།ལྷ་རིའི་གྱང་མཐོའི་ཁར་བྱོན།དེ་ནས་རིམ་གྱིས་འཆུག་ནས།ཁ་བ་ཅན་གྱི་རྒྱལ་ཁམས་ཀྱི་དབུས་ན།ཡུལ་ཡར་མོ་སྣ་བཞི།ལྷ་ཡར་ལ་ཤམ་ཕོ་མཐོང་ནས་དེར་བྱོན་ཞེས་དང༌།ཡང་གྲི་གུམ་གྱི་སྐོར་འཆད་དུས་དེ་ནས་སྤུར་དེ་ཡར་ལུངས་སུ་གདན་དྲངས་ཞེས་འཁོད་པ་ལས་མང་ཆེ་བར་འགྱུར་བ་མ་བྱུང་བར་མངོན།འོན་ཀྱང་འགོས་ལོ་གཞོན་ནུ་དཔལ་གྱིས་མཛད་པའི་ཆོས་འབྱུང་དེབ་སྔོན་ནང༌།དགེ་བཤེས་གྲ་པ་མངོན་ཤེས་ཀྱི་སྐབས་གླག་གི་གནས་མོ་ཆེར་དེར་ཡར་ཀླུངས་པའི་སློབ་མ་མང་དུ་བྱུང༌།རྒྱུད་འགྲེལ་ལ་སློབ་གཉེར་བྱེད་པའང་མང་དུ་འཚོགས།སློབ་མ་གཅིག་གིས་ཡར་ཀླུངས་སུ་སྤྱན་དྲངས།སྐུ་བསོད་སྐྱེས།དགེ་བཤེས་གྲ་པར་གྲགས་ཞེས་གསལ་བ་དེ་ནི་གཏེར་ཡིག་ལ་གཞི་འཛིན་གནང་བར་མངོན།